Uch karra Olimpiada chempioni Artur Taymazov Rossiya Davlat Dumasi saylovlari uchun nomzodini qo‘ydi

Erkin kurash bo‘yicha O‘zbekiston delegatsiyasi safida 4 ta Olimpiadada ishtirok etib, shularning uchtasida oltin medalga ega chiqqan Artur Taymazov Rossiya Davlat Dumasiga o‘tkaziladigan saylovlar uchun o‘z nomzodini ilgari surdi, deb xabar berdi “Olamsport”.

O‘zbekiston sport kurashlari assotsiatsiyasi Shimoliy Osetiya-Alaniya Respublikasi rahbari vazifasini vaqtincha boshqarib turgan Vyacheslav Bitarov nomiga rasmiy maktub yo‘llab, Artur Taymazovning bo‘lajak saylovlarda ishtirok etishiga xayrixohlik bildirdi, deyiladi xabarda.

Artur Taymazov 2000-yilgi Sidney Olimpiadasida kumush medalni qo‘lga kiritgan bo‘lsa, 2004, 2008 va 2012-yilgi Olimpiadalarda oltin medal egasiga aylangan.
Sportchi Osiyo o‘yinlarining uch karra g‘olibi ham hisoblanadi. 2002, 2006 va 2010-yilgi turnirda unga teng keladigan sportchi topilmagan. Jahon Chempionatlarida Taymazovga ikki marta oltin, ikki marta kumush va 1 marta bronza medali nasib qilgan.